Ruhtadandepartemeanta lea ráđđehusa bušeahttačállingoddi, ja danin dat galgá oktiiheivehit  bušeahttabarggu maid ráđđehus ovddida Stuoradiggái. Dat mearkkaša ahte lea Ruhtadandepartemeanta mii ráhkada našunálbušeahta, stáhtabušeahta ja ráđđehusa njeallje jagi guhkesáiggeprográmma - ovttasráđiid eará departemeanttaiguin.    Eará departemeanttat galget Ruhtadandepartementii ovddidit buot áššiid mat sáhttet váikkuhit stáhtabušeahta dahje Norgga ekonomiija goluide dahje dietnasiidda. Dat galgá dahkkot ovdal ráđđehus meannuda daid áššiid, earet eará evttohusat stuoradiggedieđáhusaide,  stuoradiggeproposišuvnnaide ja láhkaárvalusaide (Odeldikki proposišuvnnaide) mat galget Stuoradiggái.    Stáhtabušeahta golut lea sullii 622 milliarder ruvnno dan bušeahtas maid Stuoradiggi lea mearridan jahkái 2004. Danin lea stáhtabušeahta dietnasiid ja goluid oktiiheiveheamis stuora mearkkašupmi norgga servodaga árvoháhkamii ja dasa movt ásahuvvon árvvut juogaduvvojit.  Lea Ruhtadandepartemeanta mii oktiiheiveha stáhtabušeahta bargguid.    Ráđđehusa bargu stáhtabušeahtain lea huksejuvvon  rámmabušeahtta jurdagii. Dat mearkkaša ahte ráđđehus vuoruha surggiid, mearrida oktasaš bušeahttarámma ja juohká dan mielde ruđa daid iešguđet departemeanttaide. Stáhtaráđiin lea oalle stuora friddjavuohta geavahit juolluduvvon ruđaid dáhtuset mielde. Galgá vuhtiiváldit máŋga váldoulbmila: galgá leat buorre bearráigeahčču masa stáhta ruđat dađistaga golahuvvojit, galgá leat nanu politihkalaš stivren mii guoská daid bargguide maid stáhta doaimmaha ja dat ruđat maid stáhtahálddahus hálddaša galget bures  geavahuvvot ávkin.    Ráđđehusa stáhtabušeahttaevttohus boahttevaš jahkái ovddiduvvo Stuoradiggái čakčat, dasa gullet máŋga dokumentta. Stuoradiggedieđáhus nr. 1 lea našunálbušeahtta mas ráđđehus ákkastallá iežas vuoruhemiid ja bušeahttaevttohus ja mas stáhtabušeahtta gieđahallojuvvo ovttas norgga ekonomiija ovdánemiin. Stuoradiggeproposišuvdna nr. 1, "Fiskes girji", sisttisdoallá oktasaš čállosa mii čilge ráđđehusa bušeahttaevttohus mearrádusa. Das juogaduvvo olles stáhtabušeahtta kapihttaliidda ja  boasttaide, departemeanttaid mielde. Bušeahttaevttohusa dárkilit čilgen boahtá daid báhpiriiguin maid gohčodit "fágaproposišuvnnat", mat bohtet juohke departementtas, ja mat maid gohčoduvvojit stuoradiggeproposišuvdna nr. 1.    Ruhtadandepartemeanta álgá stáhtabušeahtain bargat sullii jagi ovdal go dat galgá ovddiduvvot Stuoradiggái. Sullii jahkebeali ovdal bušeahta ovddideami lea ráđđehusas su vuosttaš konferánsa bušeahttaevttohusa birra. Ráđđehusas leat oktiibuot golbma dákkár konferánssa. Dasto  barget bušeahtain gitta čakčii. Dakkaviđe go Stuoradiggi čoahkkana čakčat, bidjá ruhtadanministtar ovdan bušeahttaevttohusa ja doallá ruhtadansáhkavuoru Stuoradikkis. Dasto meannuda Stuoradiggi bušeahttaevttohusa gitta juovlamánnui. Golggotmánus ja skábmamánus gieđahallá ruhtadanlávdegoddi ráđđehusa bušeahttaevttohusa. Lávdegoddi ovddida dasto evttohusa mii guoská oppanassii goluide ja dietnasiidda.. Seammás evttohuvvo ahte golut juogaduvvojit rámmaide. Stuoradiggi meannuda daid evttohusaid dievasčoahkkimis  ja mearrida guđege rámmii juolludemiid. Dan vuođul gieđahallet Stuoradikki fágalávdegoddit bušeahtaid ja árvalit movt rámmagolut galget juogaduvvojit iešguđet ulbmiliidda. Fágalávdegottiid evttohusaid vuođul dohkkeha Stuoradiggi juovlamánus stáhtabušeahta mii doaibmagoahtá 1. beaivi ođđajagis maŋit jagi.    Dábálaččat bohtet oalle ollu divodeamit stáhtabušehttii dan jagis masa bušeahtta lea mearriduvvon. Stuorámus rievdadeamit dáhpáhuvvet rievdaduvvon stáhtabušeahta gieđahallamiin giđđat ja  stáhtabušeahta "ođđasalderemiin" juovlamánus. Lassin daid rievdadusaide maid Stuoradiggi dahká, de lea maiddái ráđđehusas fápmudus dahkat smávit rievdadusaid bušehttii. Go bušeahttajahki lea nohkan, ráhkada Ruhtadandepartemeantta stáhtarehketdoalu. Dat ovddiduvvo nuppi giđa, maŋŋá bušeahttajagi, stuoradiggedieđáhussan nr. 3. Das čilgejuvvo movt juolludeamit leat adnojuvvon.  Lea Ruhtadanossodat mii eanemusat bargá stáhtabušeahtain (Fiskes girji), lagas ovttasbargguin eará departemeanttaiguin.  Ruhtadanossodaga ovddasvástádus lea maid ráhkadit njuolggadusevttohusaid ráđđehus bušeahttabargui ja stáhta ekonomiijahálddašeapmái.